રામચંદ્રજી અયોધ્યાના રાજવી હોવા છતાં આજે તેમની પાસે આ વાનર-સૈન્ય સિવાય કોઈ લશ્કર કે શસ્ત્ર-સામગ્રી ન હતાં. તે વિચારવા લાગ્યા કે આ સમુદ્ર અગાધ છે, તેને પાર કેમ કરવો ? સીતાજી લંકામાં ક્યાંથી ગયાં હશે ? આ વાનરોનું સૈન્ય સમુદ્રમાં તરી શકે તેમ નથી; વળી રાક્ષસરાજ રાવણ ભગવાન શંકરનો કૈલાસ પર્વત ઊંચકવાનો પ્રયત્ન કરનાર હોઈ મહાશક્તિશાળી અને પરાક્રમી છે, લંકા નામનો કિલ્લો અતિ મજબૂત છે, અને તેનો પુત્ર ઈન્દ્રજીત તો ઈન્દ્રને પણ જીતનારો છે. આ સંજોગોમાં રાવણના કબજામાંથી સીતાજીને કેવી રીતે મેળવવાં ? આવા અનેક ગહન વિચારો આવવાથી ભગવાન રામચંદ્રજીએ પાણીની તરસ લાગી અને ગળું સુકાવા લાગ્યું. આજુબાજુમાં સમુદ્રનાં ખારાં પાણી સિવાય મીઠું પાણી ક્યાંય ન હતું. તેથી લક્ષ્‍મણજીએ વિનંતી કરી કે કેટલાક વાનરો દ્વારા પીવા માટે મીઠું પાણી મંગાવી આપો.